

הודעה לעיתונות

**"מה אתה הולך ומשאיר אותי עם הז... ביד"**

**דרישה מהרשות השנייה לפסול לשידור את תשדיר הפרסומת לאתר "המקצוענים" בו מככבת השחקנית גילה אלמגור.**

בלשכתה של יו"ר מועצת הרשות השנייה, הגב' אוה מדז'יבוז', התקבלה הבוקר פנייה להסיר מלוח השידורים את הפרסומת לאתר "המקצוענים" בכיכובה של השחקנית גילה אלמגור. בתשדיר שמטרתו לקדם אתר אינטרנט המציע שירותים של בעלי מקצוע משולב קטע בו מחזיקה הגברת אלמגור בין אצבע לאגודל, זית, ואומרת לגבר, בעל מקצוע, הנוטש אותה מבלי לתת פתרון לבעייתה את המשפט: "**מה סלמאת? אתה הולך ומשאיר אותי עם הזית ביד**".

לטענת הפונים, המשפטנים מימון פאר, יו"ר עמותת אמני ישראל מתאגדים (ע"ר) ואילנה שושן, פעילה בארגונים להעצמת נשים, הפרסומת היא סרת טעם ופוגעת ברגשות של ציבורים שונים הנחשפים לפרסומת שלא על פי בחירתם.

במכתב ליו"ר הרשות הם כותבים כי "קשה יהיה לחלוק על הדעה כי הביטוי - "**משאיר אותי עם הזית ביד**" - מוליך את הצופה הסביר, מילד ועד זקן, מגבר ועד אישה, על דרך הקונוטציה של הצליל, היישר אל עבר ביטוי עממי של ניבול הפה. וזאת, בניסיון גס רוח למשוך את תשומת ליבם של הצופים. תשדיר הפרסומת משודר בצמידות לתכניות שונות, משעות אחר הצהריים המוקדמות ועד שעות הלילה המאוחרות, תוך שאינו פוסח על אף קבוצת גיל של צופים אשר מבקשים לצפות בתכניות ולא תמיד יכולים להימנע מצפייה בתשדיר הבוטה".

השניים דורשים מיו"ר מועצת הרשות להפעיל את הסמכויות המוקנות לה בחוק הרשות השנייה לרדיו וטלוויזיה ולהסיר לאלתר את התשדיר מלוח משדרי הפרסומת בערוץ 2 וערוץ 10 הכפופים למועצת הרשות. לחילופין הם דורשים לבקש מהמפרסמים להשמיט מהתשדיר את המשפט הפוגעני.

**לפרטים נוספים ניתן לפנות למימון פאר, 050-5665505 או** [**maymonpeer1@gmail.com**](mailto:maymonpeer1@gmail.com)