‏02/08/2016

**לכבוד**

**הגב' אוה מדז'יבוז'**

**יו"ר מועצת הרשות השנייה לרדיו וטלוויזיה**

**ירושלים**

באמצעות דוא"ל

ג,נ,.

הנדון: **שידורי פרסומת לאתר האינטרנט "המקצוענים"**

1. בימים האחרונים משודרת בערוצי הטלוויזיה המסחריים ערוץ 2 וערוץ 10, המצויים תחת פיקוחה של מועצת הרשות השנייה, תשדיר פרסומת, מטעמו של אתר אינטרנט בשם "**המקצוענים**" ובכיכובה של השחקנית גילה אלמגור.
2. במסגרת תשדיר הפרסומת משולב קטע בו מחזיקה הגברת אלמגור בין אצבע לאגודל, זית, ואומרת לגבר, בעל מקצוע, הנוטש אותה מבלי לתת פתרון לבעייתה את המשפט: "**מה סלמאת? אתה הולך ומשאיר אותי עם הזית ביד**".
3. קשה יהיה לחלוק על הדעה כי הביטוי - "**משאיר אותי עם הזית ביד**" - מוליך את הצופה הסביר, מילד ועד זקן, מגבר ועד אישה, על דרך הקונוטציה של הצליל, היישר אל עבר ביטוי עממי של ניבול הפה. וזאת, בניסיון גס רוח למשוך את תשומת ליבם של הצופים.
4. תשדיר הפרסומת משודר בצמידות לתכניות שונות, משעות אחר הצהריים המוקדמות ועד שעות הלילה המאוחרות, תוך שאינו פוסח על אף קבוצת גיל של צופים אשר מבקשים לצפות בתכניות ולא תמיד יכולים להימנע מצפייה בתשדיר הבוטה.
5. אני מצר על דרך התבטאות הבוטה שהמפרסם בחר כדי להעביר את המסר המסחרי לקהל הצופים, דרך, אשר פוגעת ברגשותיהם של צופים וצופות רבים.
6. אוסיף ואומר כי העובדה, שהמפרסם בחר דווקא באשה לקריין את המשפט הוולגרי שלעיל, אינה נראית מקרית, והיא רק מעצימה את גסות הרוח והביזוי לציבור גדול של נשים.
7. חוק הרשות השנייה מעניק בידי מועצת הרשות את הסמכות לפסול תשדירי פרסומת אשר אינם עולים בקנה אחד עם הטעם הטוב, ושיש בהם כדי לפגוע ברגשות הציבור.

סעיף 24(א)(6) לחוק קובע, כי המועצה:

***"תקבע כללים בכל הנוגע לשידורים, לביצועם ולפיקוח עליהם, ככל הנראה לה דרוש להגשמת מטרות חוק זה, ולרבות בדבר ... נושאיהם, סגנונם, תכנם, היקפם ועיתויים של שידורי פרסומת המותרים לפי חוק זה."***

ואילו סעיף 88 לחוק, שעניינו פרסומות, מפרט, כי המועצה:

***"תקבע כללים בכל הקשור לשידורם של תשדירי פרסומת, בין היתר, בנושאים אלה: ... (2) נושאי פרסום האסורים לשידור כתשדירי פרסומת, דרך כלל, בנסיבות מסוימות או בשל היותם פוגעים בטעם הטוב או ברגשות הציבור."***

על נפקות הכללים שהמועצה הוסמכה לקבוע מורה סעיף 46(א)(4) לחוק הרשות השנייה:

***"בעל זכיון לא ישדר שידורים שיש בהם ... הפרת איסור שקבעה המועצה בכללים לפי הוראה אחרת של חוק זה."***

1. בהתאם להוראות סעיפים 24 ו88-, קבעה המועצה בשנת 1994 את כללי האתיקה. הכללים מחזיקים עשרות הוראות, הנחיות והגבלות, האוסרות על בעלי הזיכיון לשדר סוגים רבים של פרסומות עקב תוכנן, אופן עריכתן, קהל היעד שלהן, וכדומה. בין הכללים הרבים, נסמכת הרשות בענייננו על שלושה:

**"3. לא ישדר בעל זכיון תשדיר פרסומת שיש בו משום פגיעה בטעם הטוב, בכבודו של אדם או ברגשות הציבור.**

**5. לא ישדר בעל זכיון תשדיר פרסומת שיש בו הסתה לגזענות, לאפליה או לפגיעה באדם או בקבוצת בני אדם.**

**14. מבלי לגרוע מהאמור בסעיף 3, לא ישדר בעל זכיון תשדיר פרסומת הכולל הצגה של יחסים מיניים, רמיזות מיניות, אדם כקורבן של אלימות מינית או כיוזם אלימות מינית אלא אם כן קיים ענין ציבורי מובהק בכך, במידה המתחייבת להוראות כל דין."**

1. אין חולק, שחוק הרשות השנייה מסמיך את המועצה לפגוע, באמצעות קביעת כללי האתיקה ואכיפתם, בחופש הביטוי המסחרי. בפסיקה נקבע כי "במגוון סוגי הביטוי המסחרי, דומה שקיימת הצדקה מיוחדת להטלת מגבלות על תשדיר הפרסומת בטלוויזיה המסחרית" (בג"צ 226/04, **נטו מ.ע. סחר מזון בע"מ נ' הרשות השנייה,** פורסם בנבו01/09/04).
2. לאור האמור לעיל אבקש לשאול האם בחנה הרשות השנייה לרדיו ולטלוויזיה את התשדיר הנ"ל בטרם עלה לשידור, ואם לא עשתה כן מדוע שלא תעשה כן עתה, תוך הפעלת הסמכות המוקנית לה בחוק ותפסול את התשדיר הנ"ל לשידור בערוצי הטלוויזיה המסחריים, ערוץ 2 ו- ערוץ 10, הכפופים לסמכותה.
3. לחלופין יכולה הרשות לדרוש מהמפרסם להסיר את האמירות הפוגעניות מתוכן הפרסומת, ולחילופי חילופין להפעיל את סמכותך, ולהגביל את שעות שידורה של הפרסומת לשעות לילה מאוחרות. כך לכל הפחות תימנע קבוצת הגיל הצעירה יותר מפני החשיפה לפרסומת הפוגענית.

בכבוד רב,

מימון פאר, משפטן אילנה שושן, משפטנית

יו"ר עמותת "אמני ישראל מתאגדים"

[Maymonpeer1@gmail.com](mailto:Maymonpeer1@gmail.com)

050-5665505

העתק:

מר דוד רגב, נציב פניות הציבור

חברי מועצת הרשות השנייה